EL Επίσηµη Εφηµερίδα της Ευρωπαϊκής Ένωσης CE 84/468

(2004/C 84 E/0543)

ΓΡΑΠΤΗ ΕΡΩΤΗΣΗ Ε-1367/03

υποβολή: Jonas Sjöstedt (GUE/NGL) προς την Επιτροπή

(10 Απριλίου 2003)

Θέμα: Γεωργικές ενισχύσεις της ΕΕ και αποκλεισμός των τοπικών παραγωγών

Σύμφωνα με πρόσφατα δημοσιεύματα του σουηδικού Τύπου, το ντάμπινγκ πολλών χιλιάδων τόνων σκόνης γάλακτος στη Δομινικανή Δημοκρατία από τη δανο-σουηδική επιχείρηση γαλακτοκομικών προϊόντων Arla οδήγησε στον αποκλεισμό περίπου 15 000 τοπικών μικροπαραγωγών από την αγορά, στερώντας τους τα μέσα συντήρησης. Οι ετήσιες εξαγωγές σκόνης γάλακτος της Arla λαμβάνουν από την ΕΕ ενισχύσεις κατά την εξαγωγή ύψους 160 εκατομμυρίων σουηδικών κορόνων. Δυστυχώς, η περίπτωση των επιδοτούμενων εξαγωγών της Arla δεν αποτελεί εξαίρεση, αντίθετα διάφορες άλλες περιπτώσεις παρόμοιου χαρακτήρα αποτελούν σαφές μοντέλο.

Ποια είναι η άποψη της Επιτροπής σχετικά με τη διαδικασία με την οποία μια επιχείρηση όπως η Arla μπορεί να συμβάλει, μέσω επιδοτήσεων της ΕΕ, σε τέτοιο ντάμπινγκ προϊόντων και τι μέτρα έχουν ληφθεί για την αποφυγή τέτοιου είδους περιπτώσεων;

Απάντηση του κ. Fischler εξ ονόματος της Επιτροπής

(28 Μαίου 2003)

Οι εμπορικές συναλλαγές μεταξύ της Ευρωπαϊκής Ένωσης και της Δομινικανικής Δημοκρατίας πραγματοποιούνται στο πλαίσιο της Συμφωνίας για τη Γεωργία του Παγκοσμίου Οργανισμού Εμπορίου (ΠΟΕ) μετά τις πολυμερείς εμπορικές διαπραγματεύσεις του Γύρου της Ουρουγουάης και του Μνημονίου Συμφωνίας μεταξύ της Κοινότητας και της Δομινικανικής Δημοκρατίας για την προστασία των εισαγωγών γάλακτος σε σκόνη στη Δομινικανική Δημοκρατία.

Το Μνημόνιο Συμφωνίας (1) θεσπίστηκε από το Ευρωπαϊκό Συμβούλιο τον Ιούλιο 1998 και η εφαρμογή του νέου πίνακα του ΠΟΕ στη Δομινικανική Δημοκρατία είχε προβλεφθεί με το Προεδρικό Διάταγμα της Δομινικανικής Δημοκρατίας αριθ. 505/99 της 24ης Νοεμβρίου 1999. Για την προστασία της τοπικής παραγωγής και για να εξασφαλιστεί ταυτόχρονα επαρκής προσφορά για τους καταναλωτές σε λογικές τιμές, η Δομινικανική Δημοκρατία στο νέο πίνακα του ΠΟΕ καθόρισε δασμολογική ποσόστωση 32 000 τόνων γάλακτος σε σκόνη εκ των οποίων 70 % προορίζεται για την Κοινότητα, 15 % για τη Νέα Ζηλανδία και 15 % για τους άλλους προμηθευτές. Στο πλαίσιο αυτό, πραγματοποιούνται εισαγωγές κοινοτικού γάλακτος σε σκόνη στη Δομινικανική Δημοκρατία σε τακτά χρονικά διαστήματα.

Στη Δομινικανική Δημοκρατία η παραγωγή γάλακτος αυξάνεται μεταξύ 4 % και 6 % ανά έτος. Η παραγωγή κοστίζει από 4-6 DOP/λίτρο, (Πέσο της Δομινικανικής Δημοκρατίας), οι μεταποιητές πληρώνουν στους παραγωγούς 6,75 DOP/λίτρο, οι πωλητές λιανικής πώλησης πληρώνουν στους μεταποιητές 17 έως 18 DOP/λίτρο παστεριωμένου γάλακτος και ο καταναλωτής πληρώνει 20 DOP/λίτρο. Η τιμή λιανικής πώλησης του κοινοτικού γάλακτος σε σκόνη στη Δομινικανική Δημοκρατία είναι υψηλότερη από εκείνη άλλου εισαγόμενου γάλακτος σε σκόνη και του εγχώριου γάλακτος σε σκόνη. Τα διαθέσιμα στοιχεία της Επιτροπής επιβεβαιώνουν ότι η πολιτική εξαγωγών της που αφορά τη Δομινικανική Δημοκρατία είναι εύλογη και υπεύθυνη.

Μία έκθεση για την αγορά γαλακτοκομικών προϊόντων στη Δομινικανική Δημοκρατία που δημοσιεύτηκε από το Υπουργείο Γεωργίας των Ηνωμένων Πολιτειών το 2001 (2) εκτιμά ότι υπάρχουν περίπου 59 000 παραγωγοί γάλακτος στη Δομινικανική Δημοκρατία εκ των οποίων 17 500 είναι εξειδικευμένοι στην παραγωγή γάλακτος και οι υπόλοιποι στην εκτροφή βοοειδών με το διπλό στόχο παραγωγής γάλακτος και βοείου κρέατος. Όπως και σε όλες τις υπόλοιπες χώρες του κόσμου επί του παρόντος, πραγματοποιείται αναδιάρθρωση στη Δομινικανική Δημοκρατία τόσο στο επίπεδο της παραγωγής όσο και σε εκείνο της μεταποίησης που οδηγεί σε συνεχή μείωση του αριθμού των παραγωγών. Όσον αφορά την Κοινότητα, ο αριθμός των παραγωγών μειώθηκε κατά την τελευταία δεκαετία περίπου κατά 50 %.

Σχετικά με την τοπική παραγωγή γάλακτος στη Δομινικανική Δημοκρατία, η έκθεση αναφέρει ότι μια σειρά διαρθρωτικών προβλημάτων όπως ο αναξιόπιστος ενεργειακός εφοδιασμός, η συγκέντρωση της αγοράς και τα προβλήματα της ποιότητας, μεταξύ άλλων, εμποδίζουν την ανάπτυξη της τοπικής παραγωγής γάλακτος και ευνοούν τις εισαγωγές.

Η Επιτροπή έρχεται συχνά σε επαφή με τις αρχές της Δομινικανικής Δημοκρατίας σχετικά με την εφαρμογή του Μνημονίου Συμφωνίας και ζητά σε τακτά χρονικά διαστήματα (Ιούνιος 2002, Δεκέμβριος 2002 και Φεβρουάριος 2003) πληροφορίες για την τιμή του γάλακτος σε σκόνη τόσο του εισαγόμενου όσο και εκείνου που παράγεται τοπικά. Οι αρχές της Δομινικανικής Δημοκρατίας δεν αναφέρουν πουθενά ότι οι εισαγωγές από την Κοινότητα παρεμποδίζουν την ανάπτυξη ή έχουν αρνητικές συνέπειες στις τιμές και για τους τοπικούς γαλακτοπαραγωγούς και συνεπώς έμμεσα στην ανάπτυξη της εθνικής παραγωγής γάλακτος. Επιπλέον, η Επιτροπή προσέφερε τεχνική στήριξη στην ανάπτυξη του γαλακτοκομικού τομέα. Η πρόταση αυτή είχε ως συνέπεια να ζητήσουν οι αρχές της Δομινικανικής Δημοκρατίας τη χρηματοδότηση μελέτης για την παρούσα κατάσταση και τις μελλοντικές προοπτικές του γαλακτοκομικού τομέα στη Δομινικανική Δημοκρατία (σε προετοιμασία).

Η Κοινότητα καταβάλλει επιδοτήσεις στις εξαγωγές ανάλογα με τη διαφορά μεταξύ των τιμών στην εσωτερική αγορά και στη διεθνή αγορά, εντός των ανωτάτων ορίων για τις επιδοτήσεις στις εξαγωγές που καθορίζονται στο κοινοτικό πίνακα του ΠΟΕ. Στο πλαίσιο αυτό, οι επιστροφές κατά την εξαγωγή για το αποκορυφωμένο γάλα σε σκόνη (ΑΓΣ) και για το πλήρες γάλα σε σκόνη (ΠΓΣ) που προορίζονται για τον εφοδιασμό της Δομινικανικής Δημοκρατίας στο πλαίσιο της ποσόστωσης, καθορίζονται σε χαμηλότερα επίπεδα απ'ό,τι οι επιστροφές για άλλους προορισμούς. Η διαφορά μεταξύ της επιστροφής για τη Δομινικανική Δημοκρατία και για άλλους προορισμούς έχει μεγαλώσει για το έτος ποσόστωσης 2003/2001 λόγω της μείωσης της επιστροφής της Δομινικανικής Δημοκρατίας.

Όσον αφορά το μέλλον, η Κοινότητα κατέστησε σαφές ότι πρόκειται να μειώσει περαιτέρω τις εξαγωγικές επιδοτήσεις υπό τον όρο ότι όλα τα άλλα είδη εξαγωγικών ενισχύσεων υπόκεινται σε ισοδύναμες διατάξεις. Τα μέτρα αυτά αντικατοπτρίζονται στο έγγραφο για τις λεπτομέρειες των γεωργικών διαπραγματεύσεων στα πλαίσια του ΠΟΕ. Επιλπέον, οι εξαγωγικές επιδοτήσεις μειώνονται όλο και περισσότερο από 25 % της αξίας των κοινοτικών εξαγωγών το 1992 σε 5,2 % το 2001.

Τέλος πρέπει να σημειωθεί ότι στις περιπτώσεις που υπήρξαν αρνητικές συνέπειες οι οποίες προέκυψαν από τις κοινοτικές εξαγωγές, όπως στην περίπτωση των εξαγωγών βοείου κρέατος στη Δυτική Αφρική το 1980, η Επιτροπή αντέδρασε σε ορισμένες περιπτώσεις καταργώντας τις επιστροφές για ορισμένα προϊόντα. Ωστόσο, η εμπειρία δείχνει ότι όταν η Κοινότητα καταργεί τις επιστροφές κατά την εξαγωγή για μια συγκεκριμένη αγορά, το τμήμα αυτό της αγοράς της Κοινότητας καταλαμβάνεται συνήθως από προϊόντα από άλλες ανεπτυγμένες χώρες που δημιουργούν παρόμοια προβλήματα στους τοπικούς παραγωγούς.

(1) Απόφαση του Συμβουλίου 98/486/ΕΚ, ΕΕ L 218 της 6.8.1998.

(2) Ph.D. Wagner Α. Méndez and Ph.D. Ruben D. Núñez: «The dairy market in the Dominican Republic 2001». United States Department of Agriculture 2001.